FI Euroopan unionin virallinen lehti CE 78/541

(2004/C 78 E/0562)

KIRJALLINEN KYSYMYS E-3407/03

esittäjä(t): José Ribeiro e Castro (UEN) komissiolle

(17. marraskuuta 2003)

Aihe: Cabinda — ihmisoikeusraportti

Erään tiedotusvälineen mukaan Cabindassa toimivien katolisten pappien keräämiin todisteisiin perustuva selvitys osoittaa, että kyseisellä alueella on lukuisia kidutus-, raiskaus- ja murhatapauksia, kansalaisia on vangittu laittomasti ja useilta on varastettu rahaa ja muuta omaisuutta. Viimeaikaisten tapausten joukosta mainitaan erityisesti 30 kuolemantuottamusta ja 16 raiskaustapausta.

Saman lähteen mukaan Jonas Savimbin kuoltua ja Unitan kanssa käydyn sodan päätyttyä Angolan armeija (FAA) on siirtänyt Cabindaan 30 000 miestä tavoitteenaan lopettaa sissien toiminta tällä alueella. Selvityksessä paljastetaan sekä Cabindan vapautusrintaman (FLEC) että FAA:n joukkojen tekemät ihmisoikeusrikokset, joista kuitenkin useimmat ovat FAA:n tekemiä.

Cabindan piispan Dom Paulino Madecan kirjoittamassa raportin esipuheessa todetaan, että ”Valitettavasti poliittinen tilanne on muuttunut kielteiseen suuntaan viime vuosina. Sotilaallinen lähestymistapa on vallitseva niin kutsutun Cabindan tilanteen ratkaisemiseksi. (…) Tämän hyökkäyksen tulokset ovat kaikkien nähtävissä ja selvitettyjen tapausten pohjalta voidaan sanoa, että kyse on järjestelmällisestä ihmisoikeuksien rikkomisesta ja ihmiskunnan vastaisista rikoksista”.

Mitä tietoja komissiolla on väitetyistä viimeaikaisista ihmisoikeusloukkauksista Cabindassa? Onko komissio perehtynyt kyseiseen selvitykseen?

Onko komissio ryhtynyt toimiin saadakseen Angolan viranomaiset kiinnittämään huomiota tähän asiaan ja saadakseen ne tietoisiksi ihmisoikeuksien puolustamisen tarpeesta Cabindassa? Onko se ryhtynyt samankaltaisiin toimiin sissiliikkeiden suhteen?

Mitä yhteyksiä komissiolla on Cabindan kirkkoon ja kansalaisyhteiskuntaan puolueettoman ja riippumattoman arvion saamiseksi alueen tilanteesta?

Mitä odotuksia komissiolla on kaivatusta Cabindan alueen rauhoittamisesta ja konfliktia koskevan poliittisen ratkaisun aikaansaamisesta?

Poul Nielsonin komission puolesta antama vastaus

(22. joulukuuta 2003)

Komissio on tietoinen tästä raportista, ja se uskoo, että vaikka se ei kykene tutkimaan kaikkia väitteitä yksityiskohtaisesti, raportti on lisäosoitus siitä, että Cabindan tilanne on edelleen vakava. Komissio pitää yllä säännöllistä yhteyttä kansalaisyhteiskuntaan yleensä ja kirkkoon erityisesti ja pyrkii keskustelemaan Angolan tilanteesta, myös ihmisoikeustilanteesta. Kansalaisyhteiskunnan tukeminen sisältyy yhteisön ja Angolan yhteistyöstrategiaan. Ihmisoikeuskysymystä käsitellään myös demokratiaa ja ihmisoikeuksia koskevan eurooppalaisen aloitteen EIDHR:n kautta; se rahoittaa The church and the construction of peace in Angola (Kirkko ja Angolan rauhanprosessi) -nimistä hanketta (1).

Ihmisoikeudet ovat ilman muuta Angolan ja unionin säännöllisen poliittisen vuoropuhelun asialistalla (Cotonoun sopimuksen 8 artikla), ja tähän viitattiinkin neuvoston päätelmissä 13. lokakuuta 2003. Poliittinen vuoropuhelu on asianmukainen foorumi ja tehokkain työkalu tämän asian ottamiseksi esiin Angolan hallituksen kanssa. Komissiolla ei ole suoraa yhteyttä kapinallisten sotavoimiin.

Tarkasteltaessa Cabindan tilannetta pitkällä aikavälillä komissio luottaa siihen, että Angolan demokratian vakautuminen vaikuttaa myönteisesti myös Cabindan alueen ihmisiin. Tilanne on epäilemättä erittäin vakava, mutta komissio tekee parhaansa ihmisoikeuksien kunnioittamisen varmistamiseksi ja sellaisen rauhanomaisen ratkaisun löytämiseksi konfliktiin, jossa ovat mukana kaikki osapuolet, toisin sanoen Angolan hallitus, Cabindan vapautusrintama (FLEC) ja Cabindan erittäin aktiivisen kansalaisyhteiskunnan edustajat.

(1) Kirkkojen rauhankomitean (COIEPA, Comite Intereclesial para a paz em Angola) hanke.